[บรรยากาศ / บริการ]
เป็นร้านอิตาเลียนแบบดั้งเดิมของแท้ใจกลางเมืองภูเก็ต จากการสัมภาษณ์คุณลุงชาวอิตาเลียนซึ่งเป็นเจ้าของร้านเลยรู้ว่าร้านเปิดมาแล้วกว่า 15 ปี และเขาเองก็อยู่เมืองไทยมาแล้วกว่า 22 ปี บริการพวกเราอย่างเป็นกันเองและมีอารมณ์ขัน อาหารได้ไม่ช้า ร้านนี้ต้องจองนะครับ ถ้าไม่จองนี่ 2 ทุ่มโต๊ะจะเต็มหมดแล้ว

[ราคา / ความคุ้มค่า]
4 คน ตกคนละประมาณ 915 บาท เป็นราคารวม VAT แต่ไม่มี Service Charge ราคาสูสีกับกทม. เลย ไม่ถูกเท่าไหร่เลย แต่โดยรวมพอใจกับรสชาติอาหาร แล้วก็ความเป็นอิตาเลียนแบบดั้งเดิมที่หาได้ค่อนข้างยากในภูเก็ต

[ที่ตั้งร้าน]
อยู่ตรง 4 แยกถนนภูเก็ตตัดกับถนนกระ ถ้ามาตามถนนภูเก็ตเลี้ยวซ้ายเข้าถนนกระจะเจอร้านฮ้องเข้าต้มปลา จอดริมทางโลดครับ

[เมนูที่สั่ง]
- Scallop Hokkaido [790+] หอยเชลล์ตัวใหญ่ เนื้อแน่น ย่างสุกกำลังดี ด้านนอกมีกรอบๆ เกรียมๆ นิดนึง อร่อยเลย

- Parma Ham [580+] พาร์มาแฮมอร่อยในแบบที่ควรจะเป็น รสชาติเข้มข้น แต่จะดีมากถ้าเมลอนเป็นแบบสีส้ม หวานๆ ฉ่ำๆ รสชาติน่าจะตัดกันดีกว่า แบบสีเขียวจะออกจืดๆ

- Snow Fish Fillet [890+] อร่อยให้ผ่านครับ เนื้อด้านนอกนำไปทอดในกะทะจนกรอบเหลืองกำลังดี เนื้อนุ่มมากกก แต่อยากให้ราดซอสเลมอนมากกว่านี้ เพราะเนื้อปลาหิมะจะออกมันเยอะ รสชาติจะได้ตัดกันมากกว่านี้จะได้ไม่เลี่ยนมาก

- Seafood Pasta [380+] เส้นเราสามารถเลือกได้ตามใจชอบเลย พวกเราเลือก Angel Hair ซีฟู้ดมาเต็มไม่ว่าจะเป็นปลาหมึก Calamari หอยลาย หอยแมลงภู่ แล้วก็กุ้ง วัตถุดิบสดใหม่ทุกอย่าง อร่อยครับ

- Rocket Salad [280+] อร่อยมาตรฐานครับ ชีสโอเค ผักสดดี ไม่มีปัญหาอะไร

- Tiramisu [230+] แม่เจ้า... เป็นทีรามิสุที่อร่อยที่สุดเท่าที่เคยทานมา เข้มข้นด้วยเนื้อครีมผสมเหล้ารัม และหอมด้วยกลิ่นกาแฟ ไม่เลี่ยนเลย ชอบมากๆ อร่อยกว่า Limoncello ที่กรุงเทพฯ อีก แนะนำเลยครับ

- Vanilla Pana Cotta [230+] อร่อยมาตรฐานครับ รสชาติจะหวานและหนักมากไปนิดนึง ส่วนตัวชอบแบบที่รสชาตินุ่มละมุนกว่านี้ สามารถทานกับซอสได้สองแบบ คือ เสาวรสกับสตรอเบอร์รี่